## El festival Sagunt a Escena inclou en la seua programació de dansa la premiada companyia Tao Dance Theater

*** La companyia xinesa oferix 13 & 14, obra reconeguda amb el Lleó de Plata de la Biennal de Dansa de Venècia
* La companyia alacantina Wako presenta *Dummies***

El festival Sagunt a Escena, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), inclou la dansa com una de les ofertes destacades del seu cartell.

Així, el Teatre Romà serà l’escenari a on el dia 2 d’agost puge la famosa companyia xinesa Tao Dance Theater, formació dirigida per Tao Ye, que recorre des de fa anys els principals escenaris del món.

Amb un programa doble compost per les peces *13 & 14*, el seu director i coreògraf transporta l’espectador a un món d’abstracció ple de matisos, amb una marcada poètica i una estètica fluida i virtuosa.

Una dotzena de ballarins desplegaran l’essència del llenguatge de Tao Ye, qui navega pel moviment i la quietud com a elements complementaris en un espectacle del seu *Numerical Series.*

Per a la directora artística del festival, María José Mora, “les arts del moviment es troben presents en la programació del festival amb una mirada sobre l’internacional i local, mostrant la seua riquesa i capacitat per a emocionar el públic des de l’abstracció i la bellesa. La dansa té la capacitat per a connectar amb totes les persones i Sagunt a Escena serà mostra d’això”.

**Dansa amb segell alacantí**

D’altra banda, el dia 16 d’agost, la companyia Wako Danza presenta en el passeig de l’Alameda de Port de Sagunt *Dummies*. Es tracta d’un duo en el qual els seus protagonistes masculins interpreten un joc d’encontres, xocs, frecs, equilibris i pauses durant el qual expressaran les seues emocions més enllà de la mecànica corporal. Esta peça estarà encapçalada pel ballarí i coreògraf establit a Alacant Eduardo Zúñiga, acompanyat per Eduard Turulls.

A més d’estes dos obres de dansa, la coreografia i el moviment recorren part de la programació. D’una banda, en espectacles de circ com *Eirenê, bajo la carpa del cielo* de La Troupe Malabo, en la qual col·labora la coreògrafa castellonenca Pepa Cases; també en *Querencia* d’Hongaresa Teatre, a on Jessica Martín s’ha encarregat del moviment dels personatges, o en *El agua de Valencia* de la qual Julia Cambra firma la coreografia.

En *Turismointerior Vol#9 Sagunt* David Montero compta amb els recursos del cos en moviment per a treballar amb el grup de veïns i veïnes que participen en l’activitat de mediació. Diverses coreografies grupals s’inclouran en la *performance* final.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València. En la seua 42 edició, se celebra del 31 de juliol al 23 d’agost de 2024 en el Teatre Romà i altres espais de Sagunt.

Fecha: 02/07/2025